SKRIFTLIG FORESPØRGSEL E-1783/99

af Mark Watts (PSE) til Kommissionen

(11. oktober 1999)

Om: Vejsikkerhed

Færdselsulykker giver anledning til de fleste dødsfald blandt EU's borgere i alderen under 45 år. De tegner sig for ca. det dobbelte af EU's samlede budget og koster mere end kræft, hjerteinfarkter, forurening eller overbelastning. Den seneste meddelelse fra Kommissionen til Rådet og Parlamentet blev offentliggjort i april 1997.

Vil Kommissionen nu gøre trafiksikkerhed til en af prioriteterne i EU's transportpolitik ved at iværksætte følgende foranstaltninger:

1. Ved at fastsætte de af Europa-Parlamentet foreslåede mål om begrænsning af dødsulykker (højest 25 000 døde ved år 2010)?

2. Ved at sikre, at hovedparten af transportsikkerhedsbudgettet anvendes til vejsikkerhed?

3. Ved at anvende flere personaleressourcer til vejsikkerhedspolitik?

4. Ved at sikre, at samtlige EU-foranstaltninger eller tilsagn om midler fører til en virkelig forbedring af vejsikkerheden?

5. Ved at gøre mest muligt for at fremskynde et detaljeret forslag om udformning af en front på biler, der er sikrere for fodgængere og cyklister, og hvori man indarbejder alle de fire kollisionstester, som Det Europæiske Udvalg for Eksperimentalkøretøjer har foreslået, og som blev givet førsteprioritet i Parlamentets seneste betænkning om vejsikkerhed?

6. Ved at yde så megen støtte som muligt til det europæiske program for vurdering af nye bilmodeller?

Svar afgivet på Kommissionens vegne af Loyola de Palacio

(24. november 1999)

Kommissionen deler det ærede medlems bekymring, for så vidt angår dødsofre og skader i forbindelse med færdselsulykker. Den meddelelse, det ærede medlem henviser til, indeholder et handlingsprogram for færdselssikkerhed for tidsrummet 1997-2001(1). Efter anmodning fra Europa-Parlamentet er Kommissionen i gang med at udarbejde en rapport om dette programs hidtidige gennemførelse samt en liste over prioriterede aktioner fremover. Arbejdet med denne rapport er langt fremme, og det er Kommissionens håb at kunne forelægge den for Europa-Parlamentet i begyndelsen af næste år.

Hvad angår de specifikke spørgsmål, har Kommissionen følgende bemærkninger:

1) Kommissionen er af den opfattelse, at det at opstille mål, når den kun har ringe eller slet ingen kontrol over midlerne til at nå disse, ikke er den bedste måde at fremme færdselssikkerheden på i Fællesskabet. Hvis medlemsstaterne enkeltvis måtte ønske at sætte sig sådanne mål, vil Kommissionen yde al den støtte, den kan med henblik på at realisere dem.

2) Kommissionen ønsker at fremme transportsikkerheden inden for alle transportformer. Ved allokeringen af midler fra transportsikkerhedsbudgettet lader den sig lede både af behovet for handling og den merværdi, der kan opnås på EU-plan. Ved brug af disse kriterier har den andel af transportsikkerhedsbudgettet, der i de senere år er gået til vejsikkerhed, været ca. 60 %.

3) Kommissionen søger altid at drage maksimal nytte af sine begrænsede personaleressourcer.

4) Hvor en foranstaltning eller anvendelse af en ressource har relevans for færdsels-sikkerheden, vil Kommissionen ligesom tidligere søge at sikre sig, at der opnås det størst mulige udbytte heraf.

5) Kommissionen er i gang med at forberede et forslag til lovgivning om fodgængervenlige forpartier til biler. Det pågældende forslag vil blive baseret på det nyligt afsluttede arbejde, der er udført af den internationale videnskabelige komité for køretøjssikkerhed (EEVC).

6) Kommissionen vil fortsat yde både finansiel og praktisk støtte til det europæiske program for vurdering af nye bilmodeller (NCAP). Det er dens opfattelse, at EuroNCAP har virket til fremme for en sikkerheds-kultur hos offentligheden og inden for automobilindustrien.

(1) KOM(97) 131 endelig udg.